text: Thulesen Dahl bliver Pia Kjærsgaards arvtager
  07 august 2012 kl. 20.20
  Kristian Thulesen Dahl stiller op som ny formand for Dansk Folkeparti ved partiets årsmøde til september.
  Pia Kjærsgaard genopstiller ikke til posten som formand for Dansk Folkeparti ved partiets årsmøde til september. Det skriver Berlingske.dk
  Pia Kjærsgaard peger på Kristian Thulesen Dahl, som sin efterfølger.
  
  Topscorer fra Thyregod
  Kristian Thulesen Dahl bor i Thyregod og er valgt til Folketinget i Vejle Nord-kredsen, hvor han blev topscorer i Sydjyllands Storkreds ved valget den 15. september sidste år med mere end 27.000 personlige stemmer.
  Thulesen Dahl, der den 30. juli fyldte 43 år, er i øjeblikket Dansk Folkepartis gruppeformand, Han var blandt partiets stiftere og er medlem af hovedbestyrelsen.
  Han er gift med Berit, og de har tre børn.
  Uddannnet cand.merc.jur. fra Aalborg Universitet 1995.
  Medlem af Folketinget siden 1994. Tidligere medlem af Give og Vejle Byråd.
  
  Pia går efter 17 år
  Pia Kjærsgaard har været formand for partiet, som hun var med til at stifte, i 17 år.
  Ifølge Berlingske.dk har Pia Kjærsgaards afgang været mere end syv måneder undervej. Folketingsgruppen blev først orienteret sent tirsdag aften.
  - Jeg har oplevet så mange gange, at en partiformand er gået på en dårlig måde. Enten er blevet gået, tvunget ud, eller har tabt et valg efter en kanondårlig valgkamp. Så har jeg tænkt, at det skal aldrig overgå mig, siger Pia Kjærsgaard i et interview med avisen.
  Pia Kjærsgaard fortsætter som "værdiordfører" og siger, at hun genopstiller ved næste valg.
  